Pta-paramedikus sterf ná rooftogArgieffoto (Foto: imgkid.com) ŉ 32-jarige paramedikus is dood nadat hy oor die naweek tydens ŉ rooftog in Pretoria geskiet is terwyl hy aan diens was. Lesiba Malotana, uitvoerende hoof van die Gautengse nooddienste, het Maandag aan Maroela Media gesê die voorval het Saterdag omstreeks 19:45 buite die ODI-gemeenskapshospitaal in Mabopane, noord van die stad, plaasgevind. “Vier personeellede van die Gautengse nooddienste wat by die hospitaal gevestig was, is aangeval en beroof terwyl hulle aan diens was,” het Malotana gesê. “Tydens die rooftog is een van die lede in die maag geskiet. Hy is na die hospitaal geneem, waar hy Sondag aan sy beserings beswyk het.” Die man se naam kan nog nie bekend gemaak word alvorens al sy naasbestaandes van sy dood in kennis gestel is nie. Die ander lede is ongedeerd en ontvang berading vir post-traumatiese stres. Malotana het sy meegevoel met die slagoffer se vriende, familie en kollegas betuig. Die polisie ondersoek die voorval.